b'\n_START_ARTICLE_\nNikola (Pozdnev)\n_START_PARAGRAPH_\nNikola (kuni 1923. aastani Nikolai, kodanikunimega Pjotr Aleksejevit\xc5\xa1 Pozdnev; 1853 Astrahani kubermang \xe2\x80\x93 1. september 1934 Moskva) oli Venemaa vanausu (Novoz\xc3\xb5bkovi hierarhia) vaimulik. 1923. aastast oli ta kirikupea (Moskva, Saratovi ja kogu Venemaa peapiiskop)._NEWLINE_Ta kuulus kuni 1922. aastani Vene \xc3\x95igeusu Kirikusse, seej\xc3\xa4rel N\xc3\xb5ukogude-meelsesse Elavasse kirikusse, kuni l\xc3\xa4ks 1923. aastal \xc3\xbcle vanausu kirikusse._NEWLINE_Ta l\xc3\xb5petas Saratovi vaimuliku seminari ja sai 1879. aastal usuteaduse kandidaadi kraadi Kaasani Vaimulikus Akadeemias, 1886. aastal usuteaduse magistri kraadi._NEWLINE_Aastatel 1894\xe2\x80\x931906 oli ta Penza vaimuliku seminari rektor, 1906\xe2\x80\x931907 preester Bala\xc5\xa1ovis, 1907\xe2\x80\x931910 preester ja 1910\xe2\x80\x931921 \xc3\xbclempreester Saratovis. 1921. aastal ta lesestus ja p\xc3\xbchitseti Bala\xc5\xa1ovi piiskopiks, Saratovi piiskopkonna vikaariks._NEWLINE_1922. aastal l\xc3\xa4ks ta \xc3\xbcle N\xc3\xb5ukogude-meelsesse Elavasse kirikusse ja sai selle kiriku Saratovi peapiiskopiks. 1923. aastal, pettunud Elava kiriku ja vanausu \xc3\xbchendamise katses, \xc3\xbchines ta vanausulistega ja valiti 19. detsembril 1923 Moskva, Saratovi ja kogu Venemaa peapiiskopiks. _NEWLINE_1929. aastal, p\xc3\xa4rast piiskop Stefani \xc3\xbcleminekut vanausku, oli vanausulistel kaks piiskoppi, ja nad said ametisse p\xc3\xbchitseda kolmanda piiskopi, Pansofi. Sellest algab vanausuliste teine, Belaja Krinitsa hierarhiast s\xc3\xb5ltumatu hierarhia._NEWLINE_Peapiiskop Nikola suri 1. septembril 1934 Moskvas ja maeti Rogo\xc5\xbea kalmistule.'